Жоба

ҚАЗАҚСТАН РЕСПУБЛИКАСЫНЫҢ

ЗАҢЫ

|  |
| --- |
| **Қазақстан Республикасының кейбір заңнамалық актілеріне қаржы нарығы мен қаржы ұйымдарын мемлекеттік реттеуді, бақылау**  **мен қадағалауды күшейту және қаржылық (инвестициялық) пирамидалардың қызметіне қарсы іс-қимыл мәселелері бойынша өзгерістер мен толықтырулар енгізу туралы** |

1-бап. Қазақстан Республикасының кейбір заңнамалық актілеріне мынадай өзгерістер мен толықтырулар енгізілсін:

1. 2014 жылғы 3 шілдедегі Қазақстан Республикасының Қылмыстық кодексіне:

1) 3-бапта:

3) тармақта «217-бапта –» деген сөзден кейінгі «сомасы бес мың айлық есептік көрсеткіштен асатын кіріс» деген сөздер «бес мың айлық есептік көрсеткіштен асатын тартылған ақша сомасы, өзге де тартылған мүліктің немесе мүлікке құқықтардың құны» деген сөздермен ауыстырылсын;

38) тармақта «217-бапта –» деген сөзден кейінгі «сомасы бір мың айлық есептік көрсеткіштен асатын кіріс» деген сөздер «бір мың айлық есептік көрсеткіштен асатын тартылған ақша сомасы, өзге де тартылған мүліктің немесе мүлікке құқықтардың құны» деген сөздермен ауыстырылсын;

2) 217-бапта:

бірінші бөлік мынадай редакцияда жазылсын:

«1. Қаржылық (инвестициялық) пирамиданы құру, яғни тартылған қаражатты кәсіпкерлік қызметке пайдаланбай, жеке және (немесе) заңды тұлғалардың ақшасын немесе өзге де мүлкін не оған құқығын тарту және осы активтерді қайта бөлу арқылы бір қатысушыларды басқалардың жарналары есебінен байыту жөніндегі қызметті ұйымдастыру, сол сияқты қаржылық (инвестициялық) пирамидаға немесе оның құрылымдық бөлімшесіне басшылық ету –

мүлкі тәркіленіп, бір мыңнан үш мың айлық есептік көрсеткішке дейінгі мөлшерде айыппұл салуға не бес жылға дейінгі мерзімге бас бостандығын шектеуге не сол мерзімге бас бостандығынан айыруға жазаланады.»;

үшінші бөліктің 2) тармағы мынадай редакцияда жазылсын:

«2) аса ірі мөлшерде ақшаны немесе өзге де мүлікті тарта отырып жасалған не ауыр зардаптарға алып келген;»;

үшінші бөліктің 3) тармағының екінші абзацындағы «он» деген сөз «он екі» деген сөздермен ауыстырылсын;

3) 8-тарау мынадай мазмұндағы 217-1-баппен толықтырылсын:

«217-1-бап. Қаржылық (инвестициялық) пирамидалардың жарнамасы

1. Қаржылық (инвестициялық) пирамидалар ақпаратының жарнамасы, яғни, бірге қатысу белгілері болмаған кезде, адамдарды оған тартуға алып келген кез келген нысанда оны жеке және тікелей тарату –

мүлкі тәркіленіп, үш мың айлық есептiк көрсеткiшке дейiнгi мөлшерінде айыппұл салуға не сегіз жүз сағатқа дейінгі мерзімге қоғамдық жұмыстарға тартуға не екі жылға дейiнгi мерзiмге бас бостандығын шектеуге не сол мерзiмге бас бостандығынан айыруға жазаланады.

2. Мынадай:

1) бірнеше рет;

2) адам өзінің қызмет бабын пайдалана отырып;

3) бұқаралық ақпарат құралдарын немесе электрондық ақпараттық ресурстарды пайдалана отырып жасалған дәл сол іс-әрекеттер –

мүлкі тәркіленіп, белгілі бір лауазымдарды атқару немесе белгілі бір қызметпен айналысу құқығынан үш жылға дейінгі мерзімге айыра отырып, екі жылдан бес жылға дейiнгi мерзiмге бас бостандығын шектеуге не сол мерзiмге бас бостандығынан айыруға жазаланады.».

2. 2014 жылғы 4 шілдедегі Қазақстан Республикасының   
Қылмыстық-процестік кодексіне:

1) 136-баптың үшінші бөлігі «217» деген цифрлардан кейін «, 217-1» деген цифрлармен толықтырылсын;

2) 187-баптың 4-1-бөлігі «217 (екіншi бөлігінде, үшінші бөлігінің   
1) және 2) тармақтарында)» деген сөздерден кейін «, 217-1-баптың екінші бөлігінде» деген сөздермен толықтырылсын;

3) 191-баптың сегізінші бөлігі «217 (бiрiншi бөлiгiнде)» деген сөздерден кейін «, 217-1 (бірінші бөлігінде)» деген сөздермен толықтырылсын.

3. «Қаржы нарығы мен қаржы ұйымдарын мемлекеттiк реттеу, бақылау және қадағалау туралы» 2003 жылғы 4 шілдедегі Қазақстан Республикасының Заңына:

1) 1-бап мынадай мазмұндағы 1-1) тармақшамен толықтырылсын:

«1-1) қаржылық (инвестициялық) пирамида – жарнаманы пайдалана отырып немесе онсыз, тартылған қаражатты кәсiпкерлiк қызметке пайдаланбай жеке және (немесе) заңды тұлғалардың ақшасын немесе өзге де мүлкiн не оған құқығын тартудан кіріс алу (мүлiктiк пайда табу) жөніндегі, осы активтердi қайта бөлу және бiр қатысушыларды басқалардың жарналары есебiнен байыту арқылы қабылданған міндеттемелерді қамтамасыз ететін қызмет;»;

2) 3-баптың 3-тармағы мынадай мазмұндағы 2-1) тармақшамен толықтырылсын:

«2-1) қаржылық (инвестициялық) пирамидалардың құрылуын мониторингтеу;»;

3) 9-баптың 1-тармағы мынадай мазмұндағы 12-3) тармақшамен толықтырылсын:

«12-3) өзінің ресми сайтында қаржы саласындағы қызметті және қаржылық көрсетілетін қызметтерді шоғырландыруға байланысты қызметті жүзеге асыруға лицензиясы бар ұйымдардың тізбесін жариялайды;»;

4) 15-13-баптың 2-тармағы мынадай мазмұндағы 8-1) тармақшамен толықтырылсын:

«8-1) өздеріне белгілі болған қаржылық (инвестициялық) пирамидаларды құру жағдайлары туралы құқық қорғау органдарының назарына дереу жеткізуге;».

4. «Жарнама туралы» 2003 жылғы 19 желтоқсандағы Қазақстан Республикасының Заңына:

14-баптың 7) тармақшасындағы «жарнамалауға тыйым салынады.» деген сөздер «жарнамалауға;» деген сөзбен ауыстырылып, мынадай мазмұндағы 8) тармақшамен толықтырылсын:

«8) қызметті жүзеге асыруға құқығы жоқ тұлғалардың пайдасына жеке және заңды тұлғалардың ақшалай қаражатын және (немесе) өзге де мүлкін тартуға байланысты қызметті жеке және (немесе) заңды тұлғалардың жарнамалауына тыйым салынады.».

2-бап. Осы Заң алғашқы ресми жарияланған күнінен кейін күнтізбелік он күн өткен соң қолданысқа енгізіледі.

**Қазақстан Республикасының  
 Президенті**